Ehdotus NEUVOSTON ASETUS kymmenennen Euroopan kehitysrahaston täytäntöönpanosta AKT–EY-kumppanuussopimuksen mukaisesti 14 päivänä toukokuuta 2007 annetun neuvoston asetuksen (EY) N:o 617/2007 muuttamisesta siirtymävaiheen rahoitusjärjestelyn täytäntöön panemiseksi, /* COM/2013/0881 final - 2013/0429 (NLE) */





PERUSTELUT Neuvostossa kokoontuneet jäsenvaltiot allekirjoittivat yhdennentoista Euroopan kehitysrahaston, jäljempänä EKR, perustamista koskevan sisäisen sopimuksen kesäkuussa 2013. Sopimus tulee voimaan vasta, kun kaikki jäsenvaltiot ovat ratifioineet sen. Prosessia ei todennäköisesti saada päätökseen ennen tammikuuta 2014. Tästä syystä komissio on ehdottanut siirtymätoimenpiteitä, jäljempänä ’siirtymävaiheen rahoitusjärjestely’, sen varmistamiseksi, että varoja on saatavilla Afrikan, Karibian ja Tyynenmeren valtioiden (AKT-valtiot) sekä merentakaisten maiden ja alueiden (MMA:t) kanssa tehtävää yhteistyötä sekä tukimenoja varten tammikuusta 2014 siihen asti, kun yhdennentoista Euroopan kehitysrahaston perustamista koskeva sisäinen sopimus tulee voimaan. Tämä järjestely rahoitetaan kymmenennen ja sitä edeltävien EKR:ien jäljellä olevista varoista ja niistä vapautuneista varoista. Siirtymävaiheen rahoitusjärjestelyn mukaisesti sidotut varat kirjataan yhdennestätoista EKR:sta myönnetyiksi varoiksi. Komissio on myös hyväksynyt ehdotuksen asetuksesta, jossa vahvistetaan yhdennentoista EKR:n täytäntöönpanosäännöt. Sääntöihin sisältyvät EU:n kehityspolitiikan uudet, erityisesti tiedonannossa ”EU:n kehitysyhteistyöpolitiikan vaikutuksen lisääminen: muutossuunnitelma”[1] mainitut suuntaukset sekä Cotonoun sopimuksen viimeisimmät muutokset. Neuvosto ei voi hyväksyä asetusta ennen kuin yhdennentoista EKR:n sisäinen sopimus on tullut voimaan tai neuvosto on hyväksynyt päätöksen, joka sallii joidenkin sen määräysten väliaikaisen soveltamisen. Ottaen huomioon viimeisimmät neuvoston keskustelut, mitään näistä prosesseista ei todennäköisesti saada päätökseen ennen tammikuuta 2014. On tarkoituksenmukaista, että siirtymävaiheen rahoitusjärjestelystä tuettavat toimet pannaan täytäntöön niin pian kuin mahdollista ja noudattaen samoja sääntöjä kuin tulevassa yhdennessätoista EKR:ssä. Siksi komissio ehdottaa, että neuvoston asetusta kymmenennen EKR:n täytäntöönpanosta muokataan niin, että yhdettätoista EKR:a koskevat täytäntöönpanosäännöt koskevat myös siirtymävaiheen rahoitusjärjestelyn toiminnan ja rahoituksen hallinnointia. Neuvotteluja yhdennentoista EKR:n täytäntöönpanoasetukseksi ei ole vielä saatu neuvostossa päätökseen (ja siksi yhdennentoista EKR:n täytäntöönpanosäännöt voivat vielä muuttua). Tästä johtuen tämä ehdotus tulee sisältämään liitteenä yhdennentoista EKR:n säännökset heti, kun niistä on päästy yhteisymmärrykseen ja kun mainitut neuvottelut on saatu päätökseen. Näin voidaan varmistaa sääntöjen yhtenäisyys yhdennentoista EKR:n täytäntöönpanossa vuosina 2014–2020. Siksi komissio ehdottaa, että neuvosto hyväksyy liitteenä olevan asetuksen, jota täydennetään liitteellä edellisessä kappaleessa mainitulla tavalla. 2013/0429 (NLE) Ehdotus NEUVOSTON ASETUS kymmenennen Euroopan kehitysrahaston täytäntöönpanosta AKT–EY-kumppanuussopimuksen mukaisesti 14 päivänä toukokuuta 2007 annetun neuvoston asetuksen (EY) N:o 617/2007 muuttamisesta siirtymävaiheen rahoitusjärjestelyn täytäntöön panemiseksi, EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen[2] , jäljempänä ’Cotonoun sopimus’, ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen[3] neljännessä osassa tarkoitetuille merentakaisille maille ja alueille, jäljempänä ’sisäinen sopimus’, ja erityisesti sen 10 artiklan 1 kohdan, ottaa huomioon Euroopan komission ehdotuksen, ottaa huomioon Euroopan investointipankin lausunnon, sekä katsoo seuraavaa: (1) Neuvoston päätöksellä [xx/xx/2013] vahvistetaan EKR:n hallinnointia koskevat siirtymätoimenpiteet (siirtymävaiheen rahoitusjärjestely) sen varmistamiseksi, että varoja on saatavilla Afrikan, Karibian ja Tyynenmeren valtioiden sekä merentakaisten maiden ja alueiden kanssa tehtävää yhteistyötä sekä tukimenoja varten 1 päivästä tammikuuta 2014 siihen asti, kun yhdestoista Euroopan kehitysrahasto tulee voimaan. (2) Kymmenennen EKR:n täytäntöönpanosääntöjä on tarpeen muuttaa niiden siirtymätoimenpiteiden (siirtymävaiheen rahoitusjärjestely) toiminnan ja rahoituksen hallinnointia varten, joilla toimintaa rahoitetaan kymmenennen ja yhdennentoista EKR:n välisenä siirtymäaikana, kunnes yhdennentoista EKR:n sisäinen sopimus ja täytäntöönpanosäännöt tulevat voimaan. (3) Euroopan ulkosuhdehallinnon organisaatiosta ja toiminnasta säädetään neuvoston päätöksessä 2010/427/EU, ON HYVÄKSYNYT TÄMÄN ASETUKSEN: 1 artikla Siirtymävaiheen rahoitusjärjestelyn täytäntöönpanoa varten neuvoston asetuksen (EY) N:o 617/2007 säännökset korvataan tämän asetuksen liitteen mukaisesti. 2 artikla Tätä asetusta sovellettaessa noudatetaan Euroopan ulkosuhdehallinnon organisaatiosta ja toiminnasta annettua neuvoston päätöstä 2010/427/EU. 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Asetus on voimassa voimaantulopäivästään siihen asti, kunnes yhdennentoista EKR:n täytäntöönpanoasetus tulee voimaan. Tehty Brysselissä Neuvoston puolesta Puheenjohtaja [1] KOM(2011) 637. [2] EYVL L 317, 15.12.2000, s. 3, sopimus sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (EUVL L 287, 28.10.2005, s. 4) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). [3] EUVL L 247, 9.9.2006, s. 32.